als_Latn dik_Latn sag_Latn
Fundi i tranzicionit në komunikimPostuar më: 03 September 2016 10:12
Shumë njerëz e pëlqejnë shumë Erion Veliajn si politikan. Shumë të tjerë e kanë në listën e personave që nuk preferojnë. Shuma e këtyre njerëzve, me një opinion kaq të përcaktuar për të, tregon me sa shumë njerëz ai ka arritur të komunikojë.
Erion Veliaj është shembulli më i mirë i fundit të tranzicionit në komunikimin politik shqiptar. Kur fiton beteja politike, di t’i promovojë. Kur ka kriza politike, si ajo në të cilën ndodhet tani, opozita pret një reagim prej tij. Përveç aspektit moral, jo pak të rëndësishëm, mosreagimi është një lloj reagimi në vetvete…
Sa i përket politikës shqiptare në përgjithësi, çdo gjë po përparon me hapa të sigurt perëndimorë. Treni i fundit i amatorizmit në komunikim mund të niset së shpejti edhe nga mitingjet e stilit të viteve ’90, kur përpara një grupi të madh njerëzish flitej për politikë e për politikanë. Tashmë, politikanëve u duhet të artikulojnë tema që prekin njerëzit drejtpërdrejt, me mënyra e histori që prekin njerëzit emocionalisht.
Tani, pas tranzicionit në komunikim, sulmet personale janë shenjë mungese serioziteti, ose më keq, shenjë mungese kreativiteti.
Tani, pas tranzicionit në komunikim, shtrëngimet e duarve para kamerave nuk mjaftojnë: njerëzit kanë pyetje e shqetësime dhe i thonë, shpesh, pa emocione.
Pas tranzicionit në komunikim, kërkohen slogane. Kërkohen ide. Do të fitojë kush kupton seriozitetin e fundit të tranzicionit të komunikim.
Disa politikanë, si kryeministri Rama, apo ish-kryeministri Berisha, edhe pse ky i fundit përfaqëson më shumë periudhën e tranzicionit në komunikim, kanë avantazhin e një identiteti të fortë. Për njerëzit, kjo lehtëson kuptueshmërinë. Kështu, i hap rrugë mbështetjes dhe kundërshtimit të fortë: të dyja shenja suksesi, në komunikim.
Njerëzit që mbështesin pa kushte njërin krah ose tjetrin, këtë apo atë parti, nuk përcaktojnë zgjedhjet. Nëse votojnë, ata votojnë për preferencat e tyre, pavarësisht politikave të propozuara, pavarësisht gabimeve apo gafave. Pas tranzicionit në komunikim, elektorati gri merr vëmendjen që i takon.
Pa harruar të frymëzohen mbështetësit drejt kutive, komunikimi do të përqendrohet pikërisht te kërkesat e elektoratit gri. Populizmi nuk do të mjaftojë. Do të duhet populizëm interesant. Populizëm që mbahet mend. Populizëm që merr shumë “like”.
Këtë gjë e ka kuptuar mjaft mirë Erion Veliaj. E ka kuptuar mirë, me intuitën e përvojës së gjatë në politikë, Sali Berisha. E realizon në formë arti Edi Rama. Është në rrugën e duhur Lulzim Basha. E realizon në mënyrë metodike Ilir Meta. E shfrytëzon mirë, për shkak të personalitetit karizmatik, Agron Duka.
Domosdoshmëria për të qenë krijues në komunikim do të bëhet gjithnjë e më e qartë për politikën shqiptare. A do vazhdojë elektorati gri të shpërndajë në media sociale vetëm deklaratat frymëzuese të Presidentit Obama, Kancelares Merkel, Kryeministrit Renzi etj., apo do të dojë të tregojë me krenari mbështetjen për politikanët e vendit. Përgjigja do të varet nga sa shpejt do të pranohet si realitet fundi i tranzicionit në komunikim.
Pakujdesitë apo amatorizmi do të jenë të kushtueshme politikisht. Shmangia e tyre nuk mund t’i lihet në dorë përvojës politike të deritanishme. Ishte përvojë në tranzicion. Këtë LSI e di mjaft mirë. Parti të tjera, gjithashtu, kanë punësuar konsulentë të huaj si këshilltarë komunikimi, herë pas here. Por, me fundin e tranzicionit, komunikimi politik do të jetë jetik. Çfarë rëndësie kanë politikat e propozuara, nëse nuk do t’u jepet shansi të realizohen si pjesë e një platforme fituese?
Për të fituar, ato duhet të serviren të mbushura me histori personale. Me elemente emocionale. Për të fituar, një politikan duhet të komunikojë nga afër me njerëzit, e jo nga podiumet nga ku, me gjithë mikrofonat, vazhdohet të bërtitet. Për të fituar, duhet investuar kohë e burime te të qenit krijues. Nëse fundi i tranzicionit merret seriozisht, mund të fitohen jo vetëm vota, por edhe zemrat e njerëzve./Mapo.al/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn